ปล่อยกู้รับกำลังผลิตรถยนต์พุ่ง90%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารกรุงเทพฟุ้งร่วมปล่อยกู้ดีลใหญ่เพียบ กินรวบกลุ่มยานยนต์ฮอนด้า โตโยต้า รุกไทย ขยายกำลังการผลิตทะลุ 8090%
นายชาญศักดิ์ เฟื่องฟู รองกรรมการผู้จัดการใหญ่ ธนาคารกรุงเทพ เปิดเผยว่า ขณะนี้ผู้ประกอบการเริ่มมีการลงทุนใหม่ๆ ในบางอุตสาหกรรม เนื่องจากกำลังการผลิตเกิน 80% คือ กลุ่มยานยนต์ แผงวงจรไฟฟ้า ใช้กำลังการผลิตเกินถึง 8090% ขณะที่ลูกค้ากลุ่มผู้ส่งออกและนำเข้ามีการเบิกใช้เงินทุนหมุนเวียนเพิ่มเช่นกัน
นายชาญศักดิ์ กล่าวว่า ในส่วนของอุตสาหกรรมยานยนต์ เริ่มมีการขยายโรงงาน หลังความต้องการรถยนต์มีสูงมาก กระทั่งผลิตรถยนต์ไม่ทัน แต่สำคัญคือ สิ่งเหล่านี้จะโตต่อเนื่องหรือไม่
“เริ่มจะมีโรงงานผลิตรถยนต์ทั้งฮอนด้า โตโยต้า เข้ามาขยายโรงงานในประเทศไทย ซึ่งโครงการใหญ่ๆ เหล่านี้ ธนาคารจะเข้าไปมีส่วนร่วมในการปล่อยกู้ด้วย รวมถึงฟอร์ด และจีเอ็ม ที่มีความแข็งแกร่ง และต้องการใช้ไทยเป็นฐานในการผลิต” นายชาญศักดิ์ กล่าว
ขณะที่บริษัทใหญ่ๆ เริ่มออกไปขยายตลาดในต่างประเทศบ้างแล้ว เช่น ในเวียดนาม มีค่าแรงถูกกว่าไทย บริษัทใหญ่ๆ กลุ่มสิ่งทอไปลงทุน แต่บริษัทขนาดกลางยังรุกต่างประเทศไม่มาก 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า สินเชื่อของธนาคารในปีนี้นั้น ยังขยายตัวได้ดี เป็นไปตามสภาพเศรษฐกิจที่แข็งแรง และยังอยู่ในเป้าหมายเดิม โดยคาดว่าจะขยายสินเชื่อได้ดีทั้งกลุ่มลูกค้าขนาดใหญ่ ขนาดกลางและขนาดย่อม และลูกค้ารายย่อย 
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงินธนาคารแห่งประเทศไทย (ธปท.) กล่าวว่า ขณะนี้แนวโน้มสินเชื่อขยายตัวค่อนข้างดี สิ้นเดือน มิ.ย. ขยายตัวได้ 5.9% ทำให้มั่นใจได้ว่าเมื่อรวมกับครึ่งปีหลังแล้วสินเชื่อของระบบธนาคารพาณิชย์จะขยายตัวได้ตามเป้าหมายทั้งปีเฉลี่ย 9% ตามแนวโน้มการฟื้นตัวของเศรษฐกิจที่ปรับดีขึ้น โดยเฉพาะสินเชื่อที่ให้กับธุรกิจขนาดใหญ่ และธุรกิจขนาดกลางและขนาดย่อม (เอสเอ็มอี) เช่น เสื้อผ้าสำเร็จรูป ไอที เครื่องใช้ไฟฟ้า ที่ดีขึ้นตามการส่งออก
สอดคล้องกับธนาคารพาณิชย์ผู้ปล่อยกู้ก็มั่นใจในการให้สินเชื่อ เนื่องจากหนี้ที่ไม่ก่อให้เกิดรายได้ (เอ็นพีแอล) อยู่ในระดับต่ำ 4.8% มีแนวโน้มเพิ่มขึ้นเล็กน้อยในเดือน ก.ค. ที่ 4.9%ซึ่งน่าจะเป็นการเพิ่มขึ้นตามปริมาณสินเชื่อที่มีมากขึ้น ไม่น่าห่วง
“โดยรวมเท่าที่ดูข้อมูลสินเชื่อขยายตัวได้ต่อเนื่อง มีแนวโน้มดีขึ้น อย่างไรก็ตามสินเชื่อที่ขยายตัวได้ยังเป็นสินเชื่อเพื่อใช้เป็นทุนหมุนเวียนในการทำธุรกิจอยู่” นายสรสิทธิ์กล่าว
ทั้งนี้ สัดส่วนสินเชื่อต่อเงินฝากอยู่ที่ระดับ 88.16% ปรับสูงขึ้นจากเดือนก่อนหน้าที่ 86.14% สะท้อนแนวโน้มที่เพิ่มขึ้นของสินเชื่อที่ปรับดีขึ้น